שחר קמיניץ

שחר קמיניץ (נולד ב-13 בנובמבר 1969) הוא יזם טכנולוגי. ספר הביכורים שלו, "משאבי אנוש", ראה אור בהוצאת כנרת זמורה דביר בשנת 2023, שניים מסיפוריו הקצרים זכו בציונים לשבח, בהם מומלץ תחרות הסיפור הקצר של "הארץ".

==ביוגרפיה==
משפחת אביו התגוררה בירושלים עוד מתקופת הישוב הישן, סב-סב-סבו, מנחם מנדל מקאמיניץ, הקים את מלון קאמיניץ, המלון הראשון בארץ ישראל, הוא כתב בעברית את הספר "קורות העתים לישורון בארץ ישראל" ב-1837. על שמו קרוי רחוב קמיניץ בשכונת ארנונה בירושלים.
קמיניץ נולד בסביון לרינה - שוטרת וחיים - מנכ"ל מפעל הטקסטיל "ארגמן", מנכ"ל המרכז הישראלי לניהול (המי"ל), יו"ר אגף העבודה והטקסטיל, חבר נשיאות התאחדות התעשיינים בישראל וזוכה פרס מפעל חיים ע"ש אריה שנקר לשנת 2013 מטעמה. יש לו שתי אחיות מבוגרות ממנו. הוא למד במגמת מחשבים בתיכון אורט גבעתיים.

בצה"ל שירת בתפקיד טכנולוגי בחיל המודיעין. בעל תואר ראשון במתמטיקה, מדעי המחשב וכלכלה ותואר שני במדעי המחשב מאוניברסיטת תל אביב, כולם בהצטיינות יתרה. לומד כעת בחוג לספרות באוניברסיטת תל אביב ובמסגרת לימודיו חוקר יישום של בינה מלאכותית בחקר הספרות.
עבד בתפקידים ניהוליים שונים בחברת אמדוקס, בהם הובלת קבוצת מוצרי האינטרנט של החברה.

==יזמות==
היה יזם הבית של קרן "כרמל" (כיום ויולה ונצ'רס) ועד 2005 שותף עצמאי (venture partner) בקרן "ג'מיני".

ב-2006 יסד קמיניץ את חברת "וורקלייט" וכיהן כמנכ"ל שלה. החברה פיתחה כלי תוכנה לפיתוח, הרצה ואבטחה של ישומי מובייל בארגונים גדולים.
ב-2012 נרכשה "וורקלייט" בידי IBM בסכום שלהערכת העיתונות נאמד בין 70 ל-100 מיליון דולר.

ב-2015 הקים את חברת ההזנק "אינסרט" וכיהן כמנכ"ל שלה. "אינסרט" פיתחה טכנולוגיה לניהול והתאמת אפליקציות מובייל ללא תיכנות. ב-2017 התמזגה "אינסרט" עם החברה האמריקאית "פנדו", בעסקת החלפת מניות.
ב-2019 הפכה החברה הממוזגת ששמה "פנדו" לחד-קרן
וב-2021 שוויה נאמד ב-2.6 מיליארד דולר. קמיניץ אינו פעיל בחברה הממוזגת. כיום הוא חבר בדירקטוריונים של חברות סטארט-אפ ומייעץ למנכ"לים שלהן.
בין החברות בהן היה פעיל בעבר ובהווה נכללות Run:ai וקוונטום משינס.

==פעילות חברתית==
קמיניץ פעיל נגד הטרדה מינית בהייטק.
יועץ טכנולוגי בהתנדבות לאיגוד מרכזי הסיוע לנפגעות ונפגעי תקיפה מינית בישראל.

חבר הוועד המנהל של עמותת "דרך רוח", לקידום מדעי הרוח בישראל.

==ספרות==
סיפורו "צוקרברג" הוא מומלץ תחרות הסיפור הקצר של "הארץ" לשנת 2019.

סיפורו "חוויה הוליסטית" זכה בצל"ש בתחרות הסיפור הקצרצר (עד מאה מילים) של האיגוד האירופאי לכתיבה יוצרת (EACWP).

ספר הביכורים של קמיניץ, "משאבי אנוש", ראה אור במאי 2023 בהוצאת כנרת זמורה דביר ובעריכת ד"ר דקל שי שחורי. דרך סיפורן של שמונה דמויות, מלווה הספר את החברה הבדיונית "אינסטמיינד", חברת הזנק העוסקת בפענוח נפש האדם באמצעות בינה מלאכותית. "אינסטמיינד" סורקת את מיטב ספרות העולם, בונה מתוכה מאגר של מחשבות ורגשות אנושיים, ויודעת להתאים לכל אדם שמשתמש בתוכנה פרופיל פסיכולוגי מפורט החושף את עולמו הפנימי. הרומן מתאר את קורותיה של החברה מראשיתה, ואגב כך עוסק בשאלות על האדם מול המכונה, על כוחה של הספרות ועל מקומה של האמנות בעולם היפר-טכנולוגי. עם יציאתו, זכה הרומן לביקורות חיוביות בכלי התקשורת. ירון פריד כתב עליו בעיתון "מעריב": "מעשה ספרותי הקרוב לשלמות... משפטים זוהרים ביופיים ובחוכמתם... קמיניץ מנסח בדיוק עילאי את טבע האדם".

קמיניץ היה אחד משלושת המועמדים הסופיים לפרס ספיר לסופר ביכורים לשנת 2023.

==עיתונות==
בצעירותו כתב קמיניץ בעיתונים הארץ שלנו (1979–1980), ואחר-כך במעריב לנוער (1984–1985).

מאמריו בנושאי עסקים, טכנולוגיה ואתיקה התפרסמו לאורך השנים במוסף הארץ.

בשנים 2004–2010 פרסם בדה מרקר טור סאטירי בו תיאר את המתחולל מתחת לפני השטח בעולם היזמות והפריך את המיתוסים אודותיו, תחילה באופן אנונימי תחת הכינוי "מר מאני" ובהמשך בגלוי.

==חיים אישיים==
נשוי לאסנת, מהנדסת תוכנה, ואב לארבעה. מתגורר בתל אביב.

==קישורים חיצוניים==

* [https://www.linkedin.com/in/shahark/ פרופיל בלינקדאין]
* דרור משעני, [https://www.youtube.com/watch?v=7SyFCdAydLw בשיחה עם שחר קמיניץ: פרשנות ספרותית בעזרת אינטלינציה מלאכותית], ערוץ הפודקאסטים של אוניברסיטת תל אביב, אוגוסט 2023
* גואל פינטו, [https://open.spotify.com/episode/19yB7E2f4GJMEpbnzSkFLC?si=jzIfuy2xSd6uVZ45H7ecuA ריקוד המכונה: גם כן תרבות], בכאן תרבות, 5 באפריל 2023
* יובל אביבי ואלעד בר-נוי, [https://www.kan.org.il/content/kan/podcasts/p-8266/%D7%9E%D7%94-%D7%A9%D7%9B%D7%A8%D7%95%D7%9A-2022/32374/ הבינה המלאכותית משתלטת על "מה שכרוך"], מה שכרוך, כאן תרבות, 28 בדצמבר 2022

על הספר "משאבי אנוש"
* 
* ירון פריד, [https://www.maariv.co.il/culture/literature/Article-1022348 "משאבי אנוש": קרבות חתולים ובינה מלאכותית בכפר סבא], מעריב אונליין, 14 ביולי 2023
* תניה רגב, [https://www.makorrishon.co.il/shabbat/641989/ בדידות וסגידה לממון: רומן חדש נותן ביטוי לצדדים הקשים של ההייטק], מקור ראשון, 19 ביולי 2023
* מיה סלע ויובל אביבי, [https://www.kinbooks.co.il/blog/reayonim/mashakaruchshahar.html מה שכרוך: פודקאסט עם הסופר שחר קמיניץ], כאן תרבות, 21 במאי 2023
* ענת שרון-בלייס, [https://www.kan.org.il/content/kan/podcasts/p-8286/486726/ אנה קרנינה על ספת הבינה המלאכותית], כאן תרבות, 25 באוגוסט 2023
* קובי מידן, [https://www.kan.org.il/content/kan/kan-actual/p-12645/%D7%A2%D7%95%D7%A0%D7%95%D7%AA-%D7%A7%D7%95%D7%93%D7%9E%D7%95%D7%AA/396899// ריאיון משולש], סוכן תרבות, כאן 11, 16 ביוני 2023 (מדקה 1:25)
* יעלי דקל, [https://www.panas.org.il/post/%D7%9C%D7%90-%D7%96%D7%9B%D7%99%D7%AA%D7%99-%D7%91%D7%94%D7%95%D7%9F-%D7%9E%D7%9F-%D7%94%D7%94%D7%A4%D7%A7%D7%A8 לא זכיתי בהון מן ההפקר], פנס מוסף לביקורת ספרות, ינואר 2024.

סיפורים קצרים
* 
* [https://www.grantahebrew.com/תוכן-איכותי/ תוכן איכותי], גרנטה, ספטמבר 2022

== הערות שוליים ==

קטגוריה:יזמי היי-טק ישראלים
קטגוריה:מנכ"לים ישראלים
קטגוריה:פעילים חברתיים ישראלים
קטגוריה:עיתונאים ישראלים
קטגוריה:בעלי טור ישראלים
קטגוריה:ישראלים שנולדו ב-1969